**Neîncredere**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aș vrea să pot să mă încred în tine,

să-ți cred orice cuvânt, iar tot ce faci

să-mi placă și să simt că-mi este bine,

iar tu, cu tot ce fac, să te împaci.

Îmi ești în gânduri, te iubesc, știi bine

că-n suflet mi-ai intrat, în sânge-mi ești,

îți tot spun asta, nu mă pot abține,

căci știu acum că, încă, mă iubești.

Te vreau alături, vreau să-ți simt privirea,

cuvintele, pe buze să-ți ating,

în brațe să mă ții, să-ți simt iubirea

printre fiori ce-n suflet se preling.

Te-aștept, căci am să-ți spun atât de multe

iar timpul pare-acum a sta în loc,

nici inima nu vrea să mai asculte:

cu tot cu neîncredere, ia foc.